LATVIJAS REPUBLIKAS MINISTRU KABINETS

2021. gada Noteikumi Nr.

Rīgā (prot. Nr. . §)

**Kārtība, kādā izvērtē pašvaldību izglītības iestāžu investīciju projektus valsts budžeta aizņēmuma saņemšanai**

Izdoti saskaņā ar likuma "Par valsts budžetu 2021. gadam"
12. panta trešās daļas 2. punktu

1. Noteikumi nosaka kritērijus un kārtību, kādā Izglītības un zinātnes ministrija sadarbībā ar Vides aizsardzības un reģionālās attīstības ministriju izvērtē pašvaldību dibinātu izglītības iestāžu investīciju projektus, lai nodrošinātu ilgtspējīgas izglītības funkcijas izpildi (turpmāk – investīciju projekts), valsts budžeta aizņēmumu saņemšanai. Noteikumi nav attiecināmi uz pašvaldību dibinātām pirmsskolas izglītības iestādēm.

2. Pašvaldības iesniedz investīciju projektus, kas vērsti uz izglītības iestāžu infrastruktūras uzlabošanu un mācību vides labiekārtošanu mūsdienīgas un kvalitatīvas izglītības nodrošināšanai veselībai drošos apstākļos.

3. Investīciju projekta kopējās izmaksas ir ne mazākas kā 30 000 *euro*.

4. Pašvaldības investīciju projektus iesniedz Izglītības un zinātnes ministrijā līdz katra mēneša **10. datumam**, bet ne vēlāk kā līdz **2021. gada 10. novembrim**.

5. Pašvaldība iesniedz investīciju projektus, ievērojot šādus nosacījumus:

5.1. investīciju projektā plānotie pasākumi nepieciešami investīciju projekta mērķa sasniegšanai, un tiks nodrošināta veikto investīciju uzturēšana un ilgtspēja;

5.2. pašvaldība nodrošina pašvaldības budžeta līdzfinansējumu ne mazāk kā 10 procentu apmērā no kopējām investīciju projekta izmaksām, ievērojot likuma "Par valsts budžetu 2021. gadam" 12. panta trešās daļas 2. punktā noteikto pašvaldības budžeta līdzfinansējuma apmēru un nosacījumus;

5.3. ja investīciju projektā ir plānoti būvdarbi, būvdarbiem ir izdota būvatļaujaar būvvaldes atzīmi par projektēšanas nosacījumu izpildi vai apliecinājuma kartē ir izdarīta atzīme par būvniecības ieceres akceptu, vai ir apliecinājums, ka paredzētās aktivitātes īstenošanai būvniecības ieceres dokumenti nav nepieciešami. Apvienotas projektēšanas un būvniecības gadījumā ir pieņemts lēmums par iepirkuma procedūras rezultātiem;

5.4. ja investīciju projektā nav plānoti būvdarbi, investīciju projektā plānotajiem pasākumiem ir izstrādāts atbilstošs iepirkuma procedūras dokuments vai ir izsludināts vai veikts iepirkums Publisko iepirkumu likumā noteiktajā kārtībā, vienlaikus ievērojot šā likuma piemērošanas izņēmumus;

5.5. investīciju projekta īstenošana jāuzsāk līdz 2021. gada 31. decembrim un jāīsteno ne vēlāk kā līdz 2023. gada 31. decembrim. Ja investīciju projektā ir plānoti būvdarbi, tad būvdarbus paredzēts uzsākt līdz 2021. gada 31. decembrim, un investīciju projektu īsteno līdz 2023. gada 31. decembrim. Ja investīciju projektā nav plānoti būvdarbi, investīciju projektu uzsāk līdz 2021. gada 31. decembrim un īsteno 12 mēnešu laikā no aizdevuma līguma noslēgšanas dienas;

5.6. investīciju projektam, kas iesniegts līdz 2021. gada 1. jūlijam, pašvaldība Administratīvo teritoriju un apdzīvoto vietu likuma pārejas noteikumu 20. punktā minētajos gadījumos kopā ar investīciju projektu iesniedz arī pozitīvu apvienojamo pašvaldību finanšu komisijas lēmumu.

5.7. investīciju projektā plānotie pasākumi nav finansēti un nav apstiprināta to finansēšana no Eiropas Savienības struktūrfondu līdzekļiem vai no citiem Eiropas Savienības politiku un ārvalstu finanšu palīdzības instrumentiem, kā arī to īstenošanai nav atbalstīta aizdevuma piešķiršana vai plānota pieteikšanās aizdevumam saskaņā ar likuma “Par valsts budžetu 2021. gadam” 12.panta trešās daļas 4. un 5. punktu.

6. Pašvaldība, iesniedzot Izglītības un zinātnes ministrijā investīciju projektu, atbilstoši šo noteikumu pielikumam norāda šādu informāciju, tai skaitā ievērojot šo noteikumu 5. punktā noteiktos nosacījumus:

6.1. investīciju projekta mērķis;

6.2. informācija par investīciju projekta atbilstību pašvaldības attīstības programmas investīciju plānam, tai skaitā informācija kas pamato investīciju projektā plānoto pasākumu atbilstību investīciju projekta mērķim;

6.3. informācija par rezultātiem, kas tiks sasniegti īstenojot investīciju projektu, kā arī informācija par to, kā tiks nodrošināta veikto investīciju uzturēšana un ilgtspēja;

6.4. informācija par izglītojamo skaitu izglītības iestādē pēdējos trīs mācību gados, kā arī pamatota izglītojamo skaita prognoze turpmākajiem pieciem mācību gadiem, kas liecina, ka turpmākajos piecos mācību gados izglītojamo skaits būs stabils vai ar pieaugošu tendenci, tai skaitā informācija par pašvaldības pirmsskolas vecuma bērniem un to skaita prognozi turpmākajiem pieciem gadiem;

6.5. ja investīciju projektā plānota jaunas izglītības iestādes būvniecība, vai esošas izglītības iestādes ēkas pārbūve, tai skaitā ēkas piebūves būvniecība, informācija par izglītības iestādē esošās infrastruktūras nepietiekamību un esošo mācību telpu noslodzi. Jaunas izglītības iestādes būvniecības gadījumā – informācija par izvērtējuma, vai pašvaldības rīcībā nav citas infrastruktūras, kas varētu tikt izmantota izglītības iestādes vajadzībām, rezultātiem;

6.6. ja investīciju projektā plānota infrastruktūras iegāde izglītības procesa nodrošināšanai, informācija par nekustamā īpašuma iegādes pamatotību, tai skaitā par izvērtējuma, vai pašvaldības rīcībā nav citas infrastruktūras, kas varētu tikt izmantota izglītības iestādes vajadzībām, rezultātiem, kā arī informācija, kas apliecina, ka nekustamā īpašuma iegāde ir ekonomiski izdevīgākais risinājums;

6.7. investīciju projekta kopējās izmaksas, tai skaitā šo izmaksu sadalījums pa finanšu avotiem – pašvaldības budžets un valsts budžeta aizdevums – sadalījumā pa gadiem (2021. – 2023. gads);

6.8. investīciju projekta īstenošanas termiņš;

6.9. investīciju projekta tehniskā gatavība, tai skaitā norādot būvniecības informācijas sistēmā esošās būvniecības lietas numuru, ja investīciju projektā plānotajiem būvdarbiem ir izdota būvatļauja ar būvvaldes atzīmi par projektēšanas nosacījumu izpildi vai apliecinājuma kartē ir izdarīta atzīme par būvniecības ieceres akceptu, un investīciju projekta īstenošanai nepieciešamo iepirkuma procedūru statusu;

6.10. informāciju par saistītajiem projektiem, ja tāda ir, norādot informāciju par citiem iepriekšējo piecu gadu laikā pabeigtiem, īstenošanā esošiem vai plānotiem Eiropas Savienības struktūrfondu projektiem, Eiropas Savienības politiku un ārvalstu finanšu palīdzības instrumentu projektiem un citu finanšu instrumentu investīciju projektiem, ar kuriem ir saskatāma papildināmība un demarkācija.

7. Iesniedzot 6.4. apakšpunktā minēto informāciju, izglītojamo skaitam vispārējās izglītības iestādē jāatbilst šādām prasībām:

7.1. ja investīciju projekts paredz pasākumus sākumskolā vai pamatskolā, vidējais izglītojamo skaits klasē pēdējos trīs mācību gados ir vismaz astoņi izglītojamie, kā arī izglītojamo skaita prognoze liecina, ka turpmākajos piecos mācību gados vidējais izglītojamo skaits klasē būs vismaz astoņi izglītojamie;

7.2. ja investīciju projekts paredz pasākumus vidusskolā, tad minimālais izglītojamo skaits vispārējās izglītības programmās 10. – 12. klašu grupā pēdējos trīs mācību gados ir un izglītojamo skaita prognoze liecina, ka arī turpmākajos piecos mācību gados būs ne mazāks kā:

7.2.1. 120 – valstspilsētā;

* + 1. 90 – novada administratīvās teritorijas administratīvajā centrā (izņemot valstspilsētu);
		2. 40 – novada administratīvajā teritorijā ārpus administratīvā centra;
		3. 25 – novada administratīvajā teritorijā pie Eiropas Savienības ārējās robežas.
	1. ja investīciju projekts, kas paredz pasākumus vidusskolā, tiek iesniegts līdz 2021. gada 1. jūlijam, tad, vērtējot minimālo izglītojamo skaitu vidusskolā, tiek ņemts vērā šo noteikumu 7.2. apakšpunktā noteiktais izglītojamo skaits un atbilstošā teritorija, kurā vidusskola atradīsies pēc administratīvi teritoriālās reformas.

8. Izglītības un zinātnes ministrija investīciju projektu izvērtēšanai izveido investīciju projektu pieteikumu izvērtēšanas komisiju, kurā iekļauj pārstāvjus no Izglītības un zinātnes ministrijas, Vides aizsardzības un reģionālās attīstības ministrijas un Kultūras ministrijas.

9. Investīciju projektu pieteikumu izvērtēšanas komisija desmit darbdienu laikā pēc šo noteikumu 4. punktā noteiktā investīciju projektu iesniegšanas beigu termiņa izvērtē pašvaldības iesniegto investīciju projektu atbilstību šo noteikumu 5., 6. un 7. punktā minētajiem nosacījumiem.

10. Ja investīciju projektā nepieciešami precizējumi vai papildu informācija, Izglītības un zinātnes ministrija nosūta pašvaldībai informācijas pieprasījumu, norādot informācijas iesniegšanas termiņu, kas nav mazāks par piecām darbdienām. Investīciju projektu pieteikumu izvērtēšanas komisija var investīciju projekta izvērtēšanu atlikt līdz nākamajai projektu pieteikumu izvērtēšanas komisijas sēdei, ja precizējumu vai papildu informācijas iesniegšanas termiņš tiek noteikts lielāks par piecām darbdienām.

11. Izglītības un zinātnes ministrija piecu darbdienu laikā pēc investīciju projektu pieteikumu izvērtēšanas komisijas lēmuma pieņemšanas rakstiski informē pašvaldības, kas iesniegušas investīciju projektus, par investīciju projektu pieteikumu izvērtēšanas komisijas pieņemto lēmumu. Vienlaikus atbalstāmo investīciju projektu sarakstu iesniedz Pašvaldību aizņēmumu un galvojumu kontroles un pārraudzības padomē.

12. Pašvaldības iesniedz aizņēmuma pieprasījumus atbilstoši Ministru kabineta noteiktajai kārtībai, kādā pašvaldības var ņemt aizņēmumus pēc investīciju projektu pieteikumu izvērtēšanas komisijas lēmuma par atbalstu investīciju projekta īstenošanai saņemšanas.

13. Noteikumi ir spēkā līdz 2021. gada 31. decembrim.

Ministru prezidents A. K. Kariņš

Izglītības un zinātnes ministre I. Šuplinska

Iesniedzējs:

Izglītības un zinātnes ministre I. Šuplinska

Vizē:

Valsts sekretārs J. Volberts

Inga Griķe 67047826

Inga.Grike@izm.gov.lv

E.Lore, 67047715

Edgars.Lore@izm.gov.lv